14 декабрь – Башҡорт теле көнө
( 5-11-се кластар өсөн дәрес планы)
Вәлиуллина Гөлшат Радиковна
Маҡсат: уҡыусыларҙы башҡорт теле һәм уның тарихы, йәшәйеше, көнкүрештәге роле менән таныштырыу; башҡорт телен үҫтереү һәм һаҡлауға ҡарата ҡыҙыҡһыныу уятыу; башҡорт халҡының мәҙәниәтенә һәм йолаларына ҡарата ихтирам тойғоһон формалаштырыу.
Дәрес төрө: үтелгән материалды ҡабатлау дәресе
Уҡытыу методы: күрһәтеү-аңлатыу, эҙләнеү, күргәҙмәлек
Уҡытыу алымдары: әңгәмә, һорау-яуаптар, карточкалар менән эш, таҡтала һәм дәфтәрҙә эш, уҡытыусының тасуири уҡыуы, ял минуты, Уҡытыу формалары: индивидуаль эш, төркөмдә эш.
Уҡыусылар эшмәкәрлегенең төрҙәре:
Дәреслектә бирелгән материалды үҙләштереү, ер-һыу атамаларын иҫкә төшөрөү, яңы һүҙҙәр өйрәнеү. Тема буйынса тәҡдим ителгән эш төрҙәрен башҡарыу. Үҙ-ара аралашыу, һорауҙар биреү, аудио яҙмалар тыңлау. Башҡорт теленең үҙенсәлекле өндәрен таҙа һәм дөрөҫ әйтеү, һүҙҙәрҙе яҙыу өҫтөндә эштәрҙе дауам итеү.
Универсаль уҡыу эшмәкәрлеге:
1) Шәхси эшмәкәрлек – һәр уҡыусының үҫеше өҫтөндә эшләү, кешелек сифаттарын тәрбиәләү.
2) Регулятив эшмәкәрлек – дәрестең темаһын, маҡсатын үҙ аллы билдәләү,баһалау.
3) Танып белеү эшмәкәрлеге – тейешле мәғлүмәтте эҙләп табыу, проблеманы хәл итеү.
4) Коммуникатив эшмәкәрлек – класташтарҙы тыңлау, аңлау, үҙ фекереңде теүәл тапшырыу.
Бурыстар:
- уҡыусыларҙың Тыуған ил, туған тел   тураһында белемдәрен арттырыу;
- башҡорт телендә дөрөҫ, аңлы уҡыу һәм яҙыу күнекмәләрен, фекерләү һәләттәрен үҫтереү; 
- әңгәмә, өҫтәлмә материалдар ярҙамында Тыуған илгә һөйөү тәрбәиләү; тарихҡа байҡау яһап, туған телдең ҡәҙерен белергә өйрәтеү, илһөйәрлек тәрбиәләү.

Планлаштырылған һөҙөмтәләр:
Предмет һөҙөмтәһе: бәйләнешле телмәр үҫтереү; уҡытыусы менән берлектә эшләй һәм эште дөрөҫ баһалай белеү;
Метапредмет һөҙөмтәһе: башҡорт телен тарих фәне менән тығыҙ бәйләнештә өйрәнеү.
Шәхсән һөҙөмтә: интеллектуаль, ижади һәләттәрен үҫтереү, башҡорт теленең эстетик ҡиммәттәрен аңлау.
Йыһазландырыу: эш дәфтәре, дәреслек, проектор, компьютер, экран, төҫлө карточкалар.
Дәрес барышы
1. Психологик инеш.
· Һаумыһығыҙ! Хәйерле көн! 
· Ултырығыҙ.
Һеҙҙең менән күрешеүемә бик шатмын. Дәресте матур итеп башлайыҡ.
- Балалар, иң тәүҙә мин һеҙгә бер уйын уйнап алырға тәҡдим итәм, был уйын “кроссенс” башватҡысы тип атала.
"Кроссенс" – «мәғәнәләр киҫелеше» тигәнде аңлата. Ул кроссворд һүҙенең аналогы булып тора. Кроссворд – «һүҙҙәр киҫелеше», һүҙҙәр яҙып тултырабыҙ, ә Кроссенстың шаҡмаҡтары һүрәттәр менән тулған.
· Кроссенс уҡыуҙың өс ысулы бар.
(Слайд 1. Кроссенс уҡыу ысулдары)
· Күреүегеҙсә, бында 9 квадрат һәм кроссвордтан айырмалы рәүештә бөтә шаҡмаҡтар ҙа һүрәттәр менән тулы. Һүрәттәр араһындағы  бәйләнеш бар. 
(Слайд 2. Кроссенс)
· Балалар, нисек уйлайһығыҙ, был кроссенсты сисеү өсөн нисәнсе ысулды ҡулланырға кәрәк? (Был кроссенсты сисеү юлы беренсе ысулға ҡарай)
· Дөрөҫ, афариндар! 
· Беренсе һүрәттә нимә күрәһегеҙ? 
(Башҡортостан картаһы)
- Дөрөҫ, артабан китәйек. (Шулай һәр һүрәтте аңлатып үтәбеҙ)
Кроссенсты аңлатыу
- Балалар, шулай итеп был кроссенсты уҡығандан һуң нимә килеп сыҡты?
(ете һүрәт Башҡортостан темаһына арналған һәм һуңғы шаҡмаҡта тел һүрәте күрһәтелгән)
- Дөрөҫ, тимәк, урталағы шаҡмаҡта беҙ нимә яҙырға тейешбеҙ?
(Башҡорт теле)
- Шулай итеп, беҙ бөгөн дәрестә нимә тураһында һөйләшәсәкбеҙ?
(Башҡорт теле).
- Афариндар!
(Слайд 3. Дәрес темаһы)
14 декабрь - Башҡорт теле көнө! 14 декабря - День Башкирского языка!
- Ә хәҙер дәфтәрҙәрегеҙгә бөгөнгө датаны һәм теманы яҙып ҡуйығыҙ.
- 14 декабрь - Башҡорт теле көнө башҡорт халҡының бөйөк шағиры Мифтахетдин Аҡмулланың тыуған көнөндә билдәләнә.
( Слайд 4. )
- Балалар, ә нимә ул туған тел?
(Балаларҙың яуаптары)
Тел – иң ҙур хазина. Хазина – ул иң ҡәҙерле нәмә тигәнде аңлата. Ул яйлап, бөртөкләп йыйыла. Мәҫәлән, алтын, көмөш – ер аҫты байлығы. Ә тел – халыҡ байлығы. Ул халыҡты бер бөтөнгә берләштереп, айырым милләт булдырып, быуаттар буйына халыҡ тарафынан барлыҡҡа килтерелгән. Башҡорт халҡының теле бер ҡасан да һүрелмәй торған сәскә. Халыҡтың туған телгә һөйөүен баһалап, кешенең мәҙәниәтен генә түгел, ә уның гражданлыҡ позицияһын да күрергә мөмкин. Тыуған Илгә, Башҡортостанға һөйөүҙе туған башҡорт теленән башҡа күҙ алдына ла килтереп булмай. Туған телен, ата-әсәһенең, олатаһының, ата-бабаларының телен өйрәнеү һәм белеү һәр кеше өсөн мотлаҡ. Беренсенән, был кешенең рухи донъяһын байыта, икенсенән, туған телен яҡшы белеү башҡа телдәрҙе өйрәнеүҙе еңеләйтә.
- Балалар, ә һеҙ Мифтахетдин Аҡмулла тураһында ишеткәнегеҙ бармы? 
- Бәлки уның исеме менән бәйле ерҙәр күргәнегеҙ барҙыр?
( Яуаптар: Мифтахетдин исемендәге Башҡорт дәүләт педагогоия университеты, йорт-музейы һ.б.)

(Слайд 5. Аҡмулла портреты)
- Мифтахетдин Камалетдин улы Камалетдин, һуңынан халыҡ тарафынан Аҡмулла (таҙа, дөрөҫ уҡытыусы) тип йөрөтөлә, 1831 йылдың 14 декабрендә Башҡортостандың Туҡһанбай ауылында тыуған. Мулла Камалетдин Ишкужин ғаиләһендә (Хәҙерге Башҡортостандың Миәкә районы Туҡһанбай ауылы). 
 Мифтахетдин Аҡмулла 19 быуат башҡорт шиғриәтенең иң билдәле вәкиле булып тора, ул артабанғы бөтә милли әҙәбиәткә көслө йоғонто яһай. Аҡмулланы башҡорттар ғына түгел, ә татарҙар ҙа, ҡаҙаҡтар ҙа, уйғырҙар ҙа, ҡарағалпаҡтар ҙа үҙенеке тип иҫәпләй. Бер һүҙ менән әйткәндә, күп төрки халыҡтар. Ул яҙыу һәм уҡыу өсөн ҡулланылған иҫке төрки телен камил белеүҙән тыш, телдең һығылмалылығы, фекер тәрәнлеге, музыкаллеге һәм еңел уҡылыуы менән айырылып торған «көнсығыш» шиғриәтенең яңы формаларын һәм өлгөләрен булдырған.
- Балалар, һеҙ экранда Аҡмулланың “Башҡорттарым, уҡыу кәрәк, уҡыу кәрәк!” тигән бөйөк шиғырын күрәһегеҙ.
- Ә хәҙер мин һеҙгә “Карауанһарай төркөмө башҡарыуында ошо йырҙы тыңларға тәҡдим итәм.
(Слайд 6. Шиғыр һәм аудиозапись)
-Афарин! Тыңланыҡ, уҡыныҡ. Ә хәҙер әйтегеҙ әле, автор үҙенең шиғырында нимәгә өндәй, саҡыра? 
( уҡырға өндәй)
- Дөрөҫ? Ә кемде ул уҡырға өндәй?
(башҡорт халҡын)
- Ә һеҙ нисек уйлайһығыҙ, был шиғыр беҙҙең көндәрҙә актуалме? Ни өсөн?
(эйе/юҡ (балалар үҙ фекерҙәрен әйтәләр)
- Әгәр эйе булһа , тик башҡорт халҡы өсөн генә актуалме?
(юҡ, ниндәй милләттән булыуына ҡарамаҫтан, һәр кеше белемгә ынтылырға тейеш. ).
- Дөрөҫ, белем кешегә тормоштоң төрлө өлкәләрендә кәрәк: көндәлек тормошта, эштә һәм шәхестең үҙ-үҙен үҫтереү өсөн. Белем ваҡиғаларҙы анализларға, уларҙың эҙемтәләрен алдан әйтергә һәм иң уңайлы ысул менән эш итергә ярҙам итә.

-  Ә хәҙер  һеҙҙең белемдәрегеҙҙе әҙерәк тикшереп алайыҡ әле:
- Әйтегеҙ әле, башҡорт алфавитында нисә хәреф бар?
(башҡорт алфавитында 42 хәреф бар)
- Ә нисә хәрефе рус алфавитына тап килә?
(33  хәрефе рус алфавитына тап килә)
- Башҡорт теленең үҙенсәлекле өндәрен билдәләгән нисә хәреф бар?
( башҡорт теленең үҙенсәлекле өндәрен билдәләгән 9 хәреф бар)
- Афариндар! Ә хәҙер беҙ ошо башҡорт теленең үҙенсәлекле өндәренә бәйле эштәрҙе төркөмдәрҙә башҡарасаҡбыҙ.
1 - се рәт - беренсе төркөм була. Һеҙ һүҙҙәрҙә төшөп ҡалған хәрефтәрҙе ҡуйып сығырға тейеш буласаҡһығыҙ.
( ..с..й, т..н, а..ас, ба..са, ..ола.., б..л..к..й, т..ш, т..ҫ, б..л..к)
2 - се рәт - һеҙ икенсе төркөм.  Һеҙ бирелгән хәрефтәр менән һүҙҙәр төҙөргә тейешһегеҙ. ( Хәрефтәр: Ө, Ә, Ҡ, Һ, ң, ҫ, Ү, Ҙ, Ғ). Ҡайһылыр хәрефтәр ҙур итеп, ҡайһылары бәләкәй итеп бирелгән. Иғтибар итегеҙ, ни өсөн икән?! 
( өй, әсәй, ҡолаҡ, һан, үлән, ҙур, ғаилә, балаҫ, моң һ.б.)
Тикшергәндә хәрефтәрҙең ни өсөн бәләкәй, ни өсөн ҙур итеп яҙылғанлығын әйттерергә кәрәк.
3- сө рәт - һеҙ өсөнсө төркөм. Һеҙ бирелгән текстан өҙөктән башҡорт теленә генә генә хас өндәр менән һүҙҙәрҙе табып аҫтына һыҙырға тейешһегеҙ.

Мин халҡымдың сәскә күңеленән
Бал ҡортондай ынйы йыямын,
Йыямын да — йәнле ынйыларҙан
Хуш еҫле бер кәрәҙ ҡоямын.
Шуға ла мин беләм тел ҡәҙерен:
Бер телдән дә телем кәм түгел —
Көслө лә ул, бай ҙа, яғымлы ла,
Кәм күрер тик уны кәм күңел

Төркөмдәрҙең эштәрен тикшереү. Яуаптары экранда сыға.

Слайд 7. 1-се төркөмдөң яуабы
Слайд 8. 2-се төркөмдөң яуабы
Слайд 9. 3-сө төркөмдөң яуабы
- Балалар, бына өсөнсө төркөм уҡып ишеттергән шиғырҙан өҙөк ул  Башҡортостандың халыҡ шағиры Рәми Ғариповтың “Туған тел шиғырынан алынған”. 
- Ғөмүмән, башҡорт телен маҡтап, яратып, һоҡланып яҙыусы шағирҙар бихисап (бик күп). 
- Әйҙәгеҙ әле, шуларҙың бер нисәүһен уҡып ишеттерәйек. Мин һеҙгә ул шиғырҙарҙы таратып та бирәм, экранға ла сығарам.
Ерем, илем, телем.
Башҡорт телендә һөйләшәм,
Башҡорт телендә,
Минең йәшәү тамырҙарым
Башҡорт ерендә.
Туған телем, һин халҡымдың
Былбыл тауышы,
Быуаттарҙан быуаттарға
Ҡанат ҡағышы.
Киң Уралым, йырлап аға
Һинең һыуҙарың.
Алыҫ-алыҫ яңғырайҙар
Һинең моңдарың.
Башҡорт телендә һөйләшәм,
Башҡорт телендә,
Минең йәшәү тамырҙарым
Башҡорт ерендә.
Рәшит Шәкүр 
БАШҠОРТ ТЕЛЕ
Моң шишмәһе һандуғастай йырсы ла һин,
Һығылма бил тал сыбыҡтай нәфис тә һин,
Аллы-гөллө гөл-сәскәләй наҙлы ла һин,
Эй, илһамлы, эй, хөрмәтле башҡорт теле!

Күгәреп ятҡан Уралыңдай бай, йомарт һин,
Серле ҡамыш ҡурайыңдай ҡарт, олпат һин,
Күпте күргән сәсәнеңдәй йор, зирәк һин,
Эй, һөйөклө, эй, ҡәҙерле башҡорт теле!
                                               (Зәйнәб Биишева)
· Шулай итеп, туған телде ҡәҙерләп һаҡлаусы, киләсәк быуынға еткереүсе - халыҡ булһа, уның нәфислеге, моңо – әҙиптәр ҡулында. Шағирҙар – халыҡ теленең иң матур өлгөләрен, байлығын үҙҙәренең ижадында сағылдырып, халыҡ күңеленә ҡайтарыусылар.
· Артабан беҙ һеҙҙең белемегеҙҙе тикшереүҙе дауам итеп, «Бер һүҙ менән әйт» уйынын уйнап алайыҡ. Мин һеҙгә фразеологик берәмектәр әйтәм, ә һеҙ шуның мәғәнәһен бер һүҙ менән генә әйтергә тейешһегеҙ.
Күҙ асып йомғансы - тиҙ
Ауыҙы ҡолағына еткән - шатланыу
Иҫке ауыҙҙан яңы һүҙ - ғәжәпләнеү, аптырау
Ауыҙ асырға ла ирек бирмәү - һөйләтмәү
Тауыҡ сүпләһә лә бөтөрлөк түгел - бик күп
Утлы табаға баҫтырыу - әрләү
Энә күҙенән үткәреү - ентекләп тикшереү
· Башҡорт теле - ата-бабаларыбыҙҙың иң ғәзиз бүләге, халҡыбыҙҙың тәрән аҡылын, фәһемле тарихын, йолаларын бергә туплап, беҙҙең көндәргә тиклем алып  килгән. 
· Киләһе күнегеүҙе дәфтәрҙәрҙә башҡарырға кәрәк буласаҡ. Ул 
«Анаграммалар» тип атала. Анаграмма – төп һүҙҙә йәки фразала хәрефтәрҙе алмаштырып, яңы һүҙҙәр барлыҡҡа килтереү ысулы. 
Һеҙ бирелгән ваҡыт эсендә шундай һүҙҙәр яҙырға тейешһегеҙ – уларҙы киреһенсә уҡығанда ла шул уҡ һүҙҙәр килеп сығырға тейеш. (Бирелгән ваҡыт эсендә кем күберәк анаграммалар яҙа.)
(Ҡыйыҡ, көсөк, ҡалаҡ, ҡоҙоҡ, оло, сәс, наҙан, ҡыуыҡ, ете, өрө, йәй, ҡабаҡ…)
[bookmark: _GoBack]- Афариндар! Хәҙер тел тураһында халҡыбыҙ мираҫ итеп ҡалдырған мәҡәлдәрҙе, әйтемдәрҙе иҫкә төшөрәйек. Мин мәҡәлдәрҙең башын әйтәм, ә һеҙ аҙағын әйтеп бөтөрөрһөгөҙ.
Һөйҙөргән дә тел, (биҙҙергән дә тел.)
Телен тыйған –( аҡыллы).
Терелткән дә тел, (үлтергән дә тел).
Аҙ һөйләһәң,   (күп ишетерһең).
Аҡылы ҡыҫҡаның   (теле оҙон.)
Татлы тел   (таш ярыр).
Теле барҙың    (иле бар.)
Теле ямандың( көнө яман.)
Теле оҫта, (ҡулы ҡыҫҡа)
- Эйе, башҡорт теле тураһында бик күп шиғырҙар, йырҙар яҙылған. Телде һаҡлау тураһында мәҡәлдәр, әйтемдәр ҙә бик күп. Ләкин уны һаҡлап ҡалыу, үҫтереү, киләсәк быуынға еткереү беҙҙең бурысыбыҙ. Сөнки тел бөтһә – милләт тә бөтә! Әгәр милләттең теле ҡулланылмай башлаһа, ул юҡҡа сыға. Бының өсөн һуғыш та, ҡан ҡойоу ҙа кәрәкмәй. Телен бөтөрһәң, халыҡтың әҙәбиәте лә, мәҙәниәте лә, ғөрөф – ғәҙәттәре лә бөтә.
- Башҡорт теле – беҙҙең әсә телебеҙ. Уның моңо, көсө һәм ҡеүәте, шиғри биҙәге һәм тапҡырлығы, булат ҡылыстай үткерлеге, күркәм яңғырашы беҙҙең ҡаныбыҙға һеңгән. Башҡорт телебеҙ музыкаль, һығылмалы, өндәребеҙ бай һәм яғымлы булыуы башҡорт халҡының тәбиғәткә яҡынлығы хаҡында һөйләй.
- Күренекле академик, Башҡортостандың халыҡ яҙыусыһы Ғайса Хөсәйеновтың ошондай мәртәбәле һүҙҙәре бар: «Туған тел – халҡыбыҙҙың беҙгә аманат иткән теләге». Әҙиптең был һүҙҙәре киләсәк быуынға оло яуаплылыҡ өҫтәй. Ҡәҙерле аманатты һаҡлау – һәр кемдең бурысы.
Туған телебеҙҙе күҙ ҡараһылай һаҡларға, уға тоғро булып, һүҙҙәрҙе боҙмайса, саф башҡорт телендә һөйләшергә тырышайыҡ. Быны иҫтән сығармаҫҡа кәрәк. Телебеҙҙе һаҡлаһаҡ, халҡыбыҙ ҙа йәшәр, Башҡортостаныбыҙ ҙа сәскә атыр.
Йомғаҡлау.
Рефлексия.
· Балалар, шулай итеп, беҙ дәрестә нимә тураһында һөйләштек?
(Туған тел. Аҡмулла.)
· Туған тел тураһында нимә белдек?
(Тел - ул халыҡ байлығы, туған телеңде белеү башҡа телдәрҙе өйрәнеүҙе еңеләйтә һ.б.)
· Ә ни өсөн беҙгә телде һаҡларға  кәрәк? (сөнки тел бөтһә милләт бөтә)
Өй эше.
(слайд 10. Өй эше)
1.  Башҡорт теле тураһында шиғыр ятларға.
2. Туған тел  тураһында биш мәҡәл яҙырға
3. “Минең Республикам” темаһына һүрәт эшләргә.
Баһалау.
Дәрес тамам. Һау булығыҙ
